b'\n_START_ARTICLE_\nNiasiini\n_START_PARAGRAPH_\nNiasiinilla eli B\xe2\x82\x83-vitamiinilla tarkoitetaan kahta eri ainetta, nikotiinihappoa ja nikotiiniamidia, jotka ovat vastaavasti pyridiinin meta-substituoitu karboksyylihappo ja amidi. Molemmat toimivat monissa eli\xc3\xb6iss\xc3\xa4 vitamiineina. Joskus niasiiniksi luetaan my\xc3\xb6s NADH, NADPH ja muita B\xe2\x82\x83-vitamiinitoimintoisia pyridiinien nukleotidej\xc3\xa4. Erityisesti vanhoissa kirjoituksissa niasiinilla saatetaan taas tarkoittaa vain nikotiinihappoa. Ihmisiss\xc3\xa4 ja useissa muissa eli\xc3\xb6iss\xc3\xa4 my\xc3\xb6s tryptofaani on vitamiinitoimintoinen ja voidaan lukea niasiiniksi. T\xc3\xa4ss\xc3\xa4 artikkelissa niasiini tarkoittaa p\xc3\xa4\xc3\xa4s\xc3\xa4\xc3\xa4nt\xc3\xb6isesti kaikkia aineita, jotka ovat B\xe2\x82\x83-vitamiinitoimintoisia ainakin ihmisill\xc3\xa4._NEWLINE_Ihmisten ja muiden eli\xc3\xb6iden tulee saada niasiinia ravinnosta. Niasiinin puutos aiheuttaa ihmisill\xc3\xa4 pellagra-puutostautia. Useat eli\xc3\xb6t pystyv\xc3\xa4t tuottamaan niasiinia tryptofaanista. N\xc3\xa4it\xc3\xa4 eli\xc3\xb6it\xc3\xa4 ovat monet kasvit, sienet, bakteerit ja el\xc3\xa4imet \xe2\x80\x93 my\xc3\xb6s ihmiset. _NEWLINE_Nikotiinihappo ja -amidi ovat ihmisill\xc3\xa4 vitamiineina likimain yht\xc3\xa4 tehokkaat, mutta niiden l\xc3\xa4\xc3\xa4kevaikutukset ovat erilaiset. Esimerkiksi vain suuret nikotiinihappoannokset alentavat veren kohonneita LDL-kolesterolipitoisuuksia, joten sit\xc3\xa4 k\xc3\xa4ytet\xc3\xa4\xc3\xa4n joissain maissa dyslipidemian korjaamiseen. Happo on my\xc3\xb6s amidia myrkyllisempi ja yht\xc3\xa4 suurin annoksin ainoastaan happo aiheuttaa muun muassa hetkellist\xc3\xa4 punastumista ja voi aiheuttaa maksan toimintah\xc3\xa4iri\xc3\xb6t\xc3\xa4._NEWLINE_Niasiini muuntuu eli\xc3\xb6iss\xc3\xa4 NADH:ksi ja NADPH:ksi, jotka ovat kiinni tietyiss\xc3\xa4 entsyymeiss\xc3\xa4 niiden suorittamien reaktioiden osalta pakollisina koentsyymein\xc3\xa4, mutta poly(ADP-riboosi)polymeraasien ja ADP-ribosyylisyklaasien kohdalla NADH ei ole kentsyymi vaan substraatti. NADH- ja NADPH-entsyymit suorittavat yli 200:aa eri reaktiotyyppi\xc3\xa4. Koentsyymein\xc3\xa4 pelkistyneet NADH ja NADPH tai n\xc3\xa4iden hapettuneet muodot NAD\xe2\x81\xba ja NADP\xe2\x81\xba muuntuvat toisikseen entsyymien hapetus-pelkistysreaktioissa, joissa pelkistyneelt\xc3\xa4 koentsyymilt\xc3\xa4 siirtyy hydridi (H\xe2\x80\x93) entsyymiss\xc3\xa4 reagoivalle aineelle ja samalla reagoivaan aineeseen liittyy liuoksesta protoni (H\xe2\x81\xba). Reaktio voi olla my\xc3\xb6s p\xc3\xa4invastainen. NAD\xe2\x81\xba on yleisin el\xc3\xa4insolumuoto \xe2\x80\x93 se on koentsyymin\xc3\xa4 tietyiss\xc3\xa4 molekyylej\xc3\xa4 hajottavissa reaktioissa, joissa se muuntuu NADH:ksi. Reaktiot ovat osa reaktioreittej\xc3\xa4, joissa muun muassa hiilihydraatteja, aminohappoja ja rasvahappoja hajotetaan energiaksi eli ATP:ksi. NADPH on yleisin el\xc3\xa4insolumuoto \xe2\x80\x93 se on koentsyymin\xc3\xa4 tietyiss\xc3\xa4 biosynteesireaktioissa, jotka ovat osa esimerkiksi kolesterolin, rasvahappojen ja deoksiribonukleotidien tuottoa.\n_START_SECTION_\nLiikasaanti\n_START_PARAGRAPH_\nNikotiinihappoa k\xc3\xa4ytet\xc3\xa4\xc3\xa4n ihmisill\xc3\xa4 valtimoahtaumataudin eli ateroskleroosin ehk\xc3\xa4isyyn dyslipidemiaa potevilla suurin annoksin, sill\xc3\xa4 se laskee veren VLDL- ja LDL-kolesterolipitoisuuksia sek\xc3\xa4 kohottaa HDL-kolesterolipitoisuuksia. Nopeasti vapautuvia nikotiinihappovalmisteita k\xc3\xa4ytet\xc3\xa4\xc3\xa4n esimerkiksi aluksi noin 250\xc2\xa0mg/vrk annoksin ja hitaammin vapautuvia valmisteita 500\xc2\xa0mg/vrk annoksin. Molempien annostuksia lis\xc3\xa4t\xc3\xa4\xc3\xa4n hitaasti noin 1000\xe2\x80\x932000\xc2\xa0mg/vrk (1\xe2\x80\x932\xc2\xa0g/vrk) asti. Yli 6000\xc2\xa0mg/vrk annokset pian vapautuville valmisteille ja yli 2000\xc2\xa0mg/vrk annokset hitaasti vapautuville muodoille eiv\xc3\xa4t ole suositeltavia. Suuret kerta-annokset pian vapautuvaa nikotiinihappoa aiheuttavat yl\xc3\xa4ruumiin hetkellist\xc3\xa4 punastumista ja muita sivuvaikutuksia, jotka ovat hitaasti vapautuvissa valmisteissa v\xc3\xa4h\xc3\xa4isempi\xc3\xa4. Pitk\xc3\xa4ss\xc3\xa4 k\xc3\xa4yt\xc3\xb6ss\xc3\xa4 molempien kohdalla voi ilmet\xc3\xa4 maksan laajentumista (hepatomegaliaa) ja muita maksaongelmia. Erityisen suuret kerta-annokset voivat aiheuttaa akuuttia maksan vajaatoimintaa._NEWLINE_Nikotiiniamidi ei toimi dyslipidemian hoidossa. Se ei suurin annoksin ole lis\xc3\xa4ksi yht\xc3\xa4 myrkyllinen kuin nikotiinihappo. Esimerkiksi noin 3000\xc2\xa0mg/vrk annokset nikotiiniamidia eiv\xc3\xa4t ole aiheuttaneet ihmisill\xc3\xa4 merkitt\xc3\xa4vi\xc3\xa4 haittavaikutuksia, mutta yli 9000\xc2\xa0mg/vrk annokset saattavat aiheuttaa maksan toimintah\xc3\xa4iri\xc3\xb6it\xc3\xa4.\n_START_SECTION_\nNikotiiniamidiribosidi\n_START_PARAGRAPH_\nNikotiiniamidiribosidi (NR, CAS-numero 1341-23-7) on nikotiiniamidi, jonka pyridiinitypess\xc3\xa4 on kiinni riboosi. Se on rakenteeltaan sama kuin nikotiiniamidimononukleotidi (NMN), mutta fosforyloimaton. NR on niasiinivitamiini, sill\xc3\xa4 se muuntuu nikotiiniamidiribosidikinaasi 1:ll\xc3\xa4 (NRK1, EC-numero 2.7.1.22) nikotiiniamidimononukleotidiksi. T\xc3\xa4m\xc3\xa4 muuntuu NMN-adenyylitransferaasi 1:ll\xc3\xa4 (NMAT1, EC 2.7.7.1) NAD\xe2\x81\xba:ksi. NR:\xc3\xa4\xc3\xa4 on luontaisesti esimerkiksi maidossa. NR ei aiheuta punastumista esimerkiksi 2000\xc2\xa0mg/vrk annoksin, eiv\xc3\xa4tk\xc3\xa4 t\xc3\xa4m\xc3\xa4n kokoluokan annokset tiett\xc3\xa4v\xc3\xa4sti ole vaarallisia.\n_START_SECTION_\nInositoliheksanikotinaatti\n_START_PARAGRAPH_\nInositoliheksanikotinaatti (CAS 6556-11-2) eli inositolinikotinaatti on inositoli, jonka hydroksyyliryhmiin on ester\xc3\xb6ity nikotiinihappoa. Aine on niasiinivitamiini, sill\xc3\xa4 sen esterisidokset voivat hydrolysoitua ruuansulatuselimist\xc3\xb6ss\xc3\xa4 vapauttaen nikotiinihappoa, joka imeytyy sitten normaalisti. Hydrolyysin teho vaihtelee suuresti ja vapautuvan nikotiinihapon hy\xc3\xb6tyosuus on keskim\xc3\xa4\xc3\xa4rin noin 70%. Hydrolyysi on hidasta: veren nikotiinihappopitoisuudet ovat veress\xc3\xa4 suurimmat 6\xe2\x80\x9310\xc2\xa0tunnin kuluttua aineen sy\xc3\xb6nnist\xc3\xa4. Vapaata nikotiinihappoa sy\xc3\xb6t\xc3\xa4ess\xc3\xa4 veripitoisuus on suurin 0,5\xe2\x80\x931\xc2\xa0tunnin kuluttua aineen sy\xc3\xb6nnist\xc3\xa4. Inositolinikotinaatti ei suurin annoksin hitaan vapautumisensa takia aiheuta muun muassa punastumista toisin kuin vapaa nikotiinihappo vastaavan kokolouokan annoksin.\n_START_SECTION_\nValmistus\n_START_PARAGRAPH_\nNikotiinihappoa ja -amidia valmistetaan kemiallisella synteesill\xc3\xa4. L\xc3\xa4ht\xc3\xb6aineina k\xc3\xa4ytet\xc3\xa4\xc3\xa4n esimerkiksi 3-metyylipyridiini\xc3\xa4 ja 5-etyyli-2-metyylipyridiini\xc3\xa4. Kuitenkin alla kuvattuihin reitteihin, joissa muodostuu v\xc3\xa4lituotteena 3-syanopyridiini\xc3\xa4, saatetaan joissain tehtaissa yhdist\xc3\xa4\xc3\xa4 mikrobien entsyymien katalysoimia reaktioita. 3-syanopyridiini voidaan esimerkiksi hydrolysoida nitrilaasilla (EC-numero 3.5.5.1) nikotiinihapoksi tai hydratoida nitriilihydrataasilla (EC 4.2.1.84) nikotiiniamidiksi._NEWLINE_3-metyylipyridiini\xc3\xa4 tehd\xc3\xa4\xc3\xa4n reagoimalla kaasumaista asetaldehydi\xc3\xa4, formaldehydi\xc3\xa4 ja ammoniakkia katalyyttisesti kesken\xc3\xa4\xc3\xa4n. P\xc3\xa4\xc3\xa4tuote on pyridiini, mutta reaktioseoksesta 30\xe2\x80\x9350% on 3-metyylipyridiini\xc3\xa4. Toinen vaihtoehto on adiponitriilin valmistuksessa sivutuotteena muodostuvan 2-metyyliglutaronitriilin k\xc3\xa4ytt\xc3\xb6. T\xc3\xa4m\xc3\xa4n syanoryhm\xc3\xa4t voidaan pelkist\xc3\xa4\xc3\xa4 \xe2\x80\x93 saadaan 2-metyyli-1,5-diaminopentaania. T\xc3\xa4m\xc3\xa4 avoketjuisen aineen aminoryhm\xc3\xa4t kondensoidaan, jolloin saadaan rengasrakenteinen 3-metyylipiperidiini. Piperidiinirengas dehydrataan pyridiiniksi ja saadaan 3-metyylipyridiini\xc3\xa4. Edelt\xc3\xa4vin tavoin saatua 3-metyylipyridiini\xc3\xa4 voidaan reagoida ammoniakin ja vedyn kanssa noin 350\xc2\xa0\xc2\xb0C:ssa ja korkeassa paineessa 3-syanopyridiiniksi. Reaktiossa k\xc3\xa4ytet\xc3\xa4\xc3\xa4n antimonin, vanadiinin tai titaaniin oksidien heterogeenisi\xc3\xa4 katalyyttej\xc3\xa4, jolloin 3-syanopyridiinin saanto voi olla jopa 96%. Tuote hydrolysoidaan 130\xe2\x80\x93150\xc2\xa0\xc2\xb0C:ssa nikotiiniamidiksi katalyyttisell\xc3\xa4 m\xc3\xa4\xc3\xa4r\xc3\xa4ll\xc3\xa4 NaOH:ia tai muuta em\xc3\xa4st\xc3\xa4._NEWLINE_Reagoimalla esimerkiski paraldehydi\xc3\xa4 ja ammoniakkia kesken\xc3\xa4\xc3\xa4n saadaan 5-etyyli-2-metyylipyridiini\xc3\xa4. T\xc3\xa4m\xc3\xa4 hapetetaan vesiliuoksessa yksitt\xc3\xa4isess\xc3\xa4 reaktioastiassa nikotiinihapoksi k\xc3\xa4ytt\xc3\xa4en ylim\xc3\xa4\xc3\xa4r\xc3\xa4\xc3\xa4 typpihappoa. Reaktio tapahtuu 230\xe2\x80\x93270\xc2\xa0\xc2\xb0C:ssa 6\xe2\x80\x938\xc2\xa0MPa paineessa. V\xc3\xa4lituotteena muodostuu ep\xc3\xa4vakaata pyridiini-2,5-dikarboksyylihappoa, joka dekarboksyloituu nikotiinihapon nitraattisuolaksi. Suola neutraloidaan nikotiinihapoksi \xe2\x80\x93 t\xc3\xa4ss\xc3\xa4 muodostuva typpioksidi hapetetaan ilmalla typpidioksidiksi. T\xc3\xa4m\xc3\xa4 absorboidaan veteen ja saadaan typpihappoa, joka k\xc3\xa4ytet\xc3\xa4\xc3\xa4n j\xc3\xa4lleen prosessissa.\n_START_SECTION_\nMuut roolit\n_START_PARAGRAPH_\nPoly(ADP-riboosi)polymeraaseihin kuuluvissa entsyymeiss\xc3\xa4 NAD\xe2\x81\xba ei toimi koentsyymin\xc3\xa4 vaan substraattina. Polymeraasit liitt\xc3\xa4v\xc3\xa4t tiettyihin proteiineihin translaation j\xc3\xa4lkeisesti NAD\xe2\x81\xba:n ADP-ribooseja ketjuiksi. T\xc3\xa4t\xc3\xa4 kutsutaan ADP-ribosylaatioksi. Kussakin liitoksessa nikotiiniamidi lohkeaa vapaaksi. Polymeraasit osallistuvat ep\xc3\xa4suorasti muun muassa DNA:n korjaukseen, solujen erikoistumiseen, solujakautumiseen ja apoptoosiin._NEWLINE_NAD\xe2\x81\xba on syklisen ADP-riboosin (cADPR) esiaste, jota ADP-ribosyylisyklaasit tuottavat. cADPR on toisiol\xc3\xa4hetti, joka vapauttaa soluvarastoista kalsiumkationeja (Ca\xc2\xb2\xe2\x81\xba) solulimaan sitoutumalla endoplasmakalvoston ja sarkoplasmakalvoston ryanodiinireseptoreihin.\n_START_SECTION_\nImeytyminen\n_START_PARAGRAPH_\nOsa niasiinista irtoaa ravintoproteiineista vapaaksi NADH:ksi tai NADH:ksi ruuanlaiton aikana ja osa entsymaattisesti ruuansulatuselimist\xc3\xb6ss\xc3\xa4. Kasvien niasiiniglykosideista ja -peptideist\xc3\xa4 niasiinin vapautumista tapahtuu l\xc3\xa4hinn\xc3\xa4 ruuanlaiton aikana, muttei elimist\xc3\xb6ss\xc3\xa4. Vapaa NADH ja NADPH pilkkoutuvat NAD(P)\xe2\x81\xba-nukleosidaasilla (EC-numero 3.2.2.6) nikotiiniamidiksi ja ADP-riboosiksi. NADH:n pyrofosfaattisidos voi my\xc3\xb6s katketa pyrofosfataaseilla, jolloin muodostuu nikotiiniamidimononukleotidi (NMN) ja AMP. NMN defosforyloituu nikotiiniamidiribosidiksi. Nikotiiniamidiribosidia muodostuu my\xc3\xb6s jos NAD\xe2\x81\xba hajoaa fosfodiesteraaseilla, jolloin my\xc3\xb6s ADP:t\xc3\xa4 muodostuu. Nikotiiniamidiribosidista voi hydrolyysill\xc3\xa4 tai fosforylaatiolla vapautua nikotiiniamidi, jolloin muodostuu sivutuotteena vastaavasti riboosi tai riboosi-1-fosfaatti._NEWLINE_Vapaa nikotiinihappo tai -amidi voi imeyty\xc3\xa4 mahalaukusta, mutta imeytyminen on nopeampaa ohutsuolessa. Niasiinin imeytymismekanismi on osin viel\xc3\xa4 tuntematon. Imeytyminen ohutsuolisoluihin tapahtuu normaalipitoisuuksissa tiett\xc3\xa4v\xc3\xa4sti protoniv\xc3\xa4litteisen orgaanisten anionien kuljettajaproteiini 10 (lyhenne OAT10, geeni SLC22A13) kautta, joka vastaa my\xc3\xb6s virtsahapon ja aminohippurihapon imeytymisest\xc3\xa4. Suurissa niasiinipitoisuuksissa kuljetukseen osallistuu my\xc3\xb6s natriumv\xc3\xa4litteinen monokarboksylaattien kuljettajaproteiini 1 (SMCT1, SLC5A8), joka vastaa my\xc3\xb6s maitohapon, pyruvaatin ja lyhyiden rasvahappojen imeytymisest\xc3\xa4._NEWLINE_Ohutsuolisoluihin p\xc3\xa4\xc3\xa4tynyt nikotiiniamidi voi muuntua NAD\xe2\x81\xba:ksi tai p\xc3\xa4\xc3\xa4ty\xc3\xa4 porttilaskimon kautta verenkiertoon. Nikotiinihaposta osa vapautuu vereen sellaisenaan, mutta valtaosa muuntuu suolisoluissa entsymaattisesti NAD\xe2\x81\xba:ksi, jota voidaan tarpeen mukaan hajottaa verenkiertoon vapautuvaksi nikotiiniamidiksi.\n_START_SECTION_\nKuljetus\n_START_PARAGRAPH_\nPorttilaskimossa ohutsuolesta imeytynyt nikotiinihappo- ja amidi p\xc3\xa4\xc3\xa4tyv\xc3\xa4t joko maksaan k\xc3\xa4sitelt\xc3\xa4v\xc3\xa4ksi tai sitten punasoluihin. Punasoluissa ne muuntuvat nikotiiniamidin nukleotideiksi. Verenkierron vapaasta niasiinista p\xc3\xa4\xc3\xa4osa on nikotiiniamidia ja pienempi osa nikotiinihappoa.\n_START_SECTION_\nVarastoituminen\n_START_PARAGRAPH_\nNiasiini on ihmisill\xc3\xa4 kudoksissa p\xc3\xa4\xc3\xa4osin hapettuneena NAD\xe2\x81\xba:n\xc3\xa4 ja pelkistyneen\xc3\xa4 NADPH:na, jotka ovat entsyymeiss\xc3\xa4 kiinni koentsyymein\xc3\xa4. N\xc3\xa4it\xc3\xa4 entsyymeit\xc3\xa4 on jossain m\xc3\xa4\xc3\xa4rin enemm\xc3\xa4n maksassa kuin monissa muissa kehon osissa. NAD\xe2\x81\xba:t\xc3\xa4 on kehossa paljon enemm\xc3\xa4n kuin NADPH:ta. Niasiinivarannot riitt\xc3\xa4v\xc3\xa4t ihmisill\xc3\xa4 noin 2\xe2\x80\x936\xc2\xa0viikkoa niasiinin (tai tryptofaanin) saannin loppumisesta.\n_START_SECTION_\nHajotus ja erittyminen\n_START_PARAGRAPH_\nNAD(P)\xe2\x81\xba-nukleosidaasi (EC-numero 3.2.2.6) hajottaa NAD\xe2\x81\xba:t\xc3\xa4 ja NADP\xe2\x81\xba:t\xc3\xa4 nikotiiniamidiksi. T\xc3\xa4m\xc3\xa4 voi muuntua taas NAD\xe2\x81\xba:ksi tai metyloitua nikotiiniamidi-N-metyylitransferaasilla (EC 2.1.1.1) 1-metyylinikotiiniamidiksi. Metylaatio tapahtuu p\xc3\xa4\xc3\xa4osin maksassa. T\xc3\xa4m\xc3\xa4 erittyy virtsaan sellaisenaan tai hapettuu erin\xc3\xa4isiksi metaboliiteiksi, joista ihmisill\xc3\xa4 p\xc3\xa4\xc3\xa4asiallinen on 1-metyyli-6-pyridoni-3-karboksiamidi (CAS 701-44-0)._NEWLINE_Muita nis\xc3\xa4kk\xc3\xa4iden v\xc3\xa4h\xc3\xa4isempi\xc3\xa4 virtsametaboliitteja ovat muun muassa nikotiiniamidi-1-oksidi, 1-metyyli-4-pyridoni-3-karboksiamidi, 1-metyyli-6-pyridoni-3-karboksiamidi, 6-hydroksinikotiiniamidi ja 6-hydroksinikotiinihappo. Saannin ollessa suurta, yli 65% sy\xc3\xb6dyst\xc3\xa4 niasiinista erittyy sellaisenaan (nikotiinihappona tai -amidina).\n_START_SECTION_\nTryptofaanin muunnos niasiiniksi\n_START_PARAGRAPH_\nNis\xc3\xa4kk\xc3\xa4ill\xc3\xa4 tryptofaani muuntuu N-L-formyylikynureniiniksi maksassa tryptofaani-2,3-dioksigenaasilla (EC-numero 1.13.11.11) tai muissa kudoksissa kuin maksassa indoliamiini-2,3-dioksigenaasilla (EC 1.13.11.52). Aryyliformamidaasi (EC 3.5.1.9) hajottaa N-formyylikynureenin kynureniiniksi. Kynureeni muuntuu sitten kolmivaiheisesti 2-amino-3-karboksimukoni-6-semialdehydiksi (ACMS, CAS-numero 16597-58-3). Kolmea vaihetta katalysoivat j\xc3\xa4rjestyksess\xc3\xa4 kynureniini-3-mono-oksigenaasi (EC 1.14.13.9), kynureninaasi (EC 3.7.1.3) ja 3-hydroksiantranilaatti-3,4-dioksigenaasi (EC 1.13.11.6). Avonainen ACMS kondensoituu spontaanisti rengasrakenteiseksi kinoliinihapoksi. Kinoliinihappo muuntuu nikotinaattinukleotididifosforylaasilla (EC 2.4.2.19) nikotiiniamidimononukleotidiksi (NMN). Reaktio tapahtuu nis\xc3\xa4kk\xc3\xa4ill\xc3\xa4 p\xc3\xa4\xc3\xa4osin munuaisissa ja maksassa, sill\xc3\xa4 fosforylaasia on eniten n\xc3\xa4iss\xc3\xa4 kudoksissa. NMN muuntuu NAD\xe2\x81\xba syntaasilla (EC 6.3.1.5) NAD\xe2\x81\xba:ksi._NEWLINE_T\xc3\xa4m\xc3\xa4n reitin entsyymit vaativat toimintaansa B\xe2\x82\x86-vitamiinia, riboflaviinia (B\xe2\x82\x82) rautaa ja hemi\xc3\xa4 kofaktorien roolissa. N\xc3\xa4iden puutos hidastaa siksi synteesireitin toimintaa.\n_START_SECTION_\nAntagonistit\n_START_PARAGRAPH_\nNiasiinilla on antagonisteja, jotka est\xc3\xa4v\xc3\xa4t NADH:n ja/tai NADPH:n toimintaa tietyiss\xc3\xa4 entsyymeiss\xc3\xa4. N\xc3\xa4ist\xc3\xa4 monet ovat pyridiinej\xc3\xa4. Antagonisteja useimmille eli\xc3\xb6ille ovat muun muassa 3-asetyylipyridiini (CAS 350-03-8), isoniatsidi, pyridiini-3-sulfonihappo (CAS 636-73-7) ja 6-aminonikotiiniamidi (CAS 329-89-5).\n_START_SECTION_\nHistoria ja nimet\n_START_PARAGRAPH_\nNiasiinipuutoksesta johtuvaa pellagraa ei tiett\xc3\xa4v\xc3\xa4sti tunnettu Euroopassa ennen maissin tuontia Amerikasta ja sen kasvatuksen aloittamista my\xc3\xb6s Euroopassa._NEWLINE_1735 Gaspar Cas\xc3\xa1l Juli\xc3\xa1nin (el\xc3\xa4nyt 1680\xe2\x80\x931759) kirjaamat havainnot Espanjan Asturiassa ovat varhaisimpia l\xc3\xa4\xc3\xa4ketieteellisi\xc3\xa4 kuvauksia pellagrasta. Cas\xc3\xa1l kuvaili sairailla olevan muun muassa ihottumaa auringonvalolle altistuneilla ihoalueilla. H\xc3\xa4nen mukaansa paikalliset kutsuivat tilaa espanjaksi nimell\xc3\xa4 mal de la rosa eli ruusutauti. Cas\xc3\xa1l my\xc3\xb6s havaitsi pellagran liittyv\xc3\xa4n k\xc3\xb6yhyyteen ja ruokavalioon, jossa ei ollut juurikaan el\xc3\xa4inper\xc3\xa4isi\xc3\xa4 ruokia. Cas\xc3\xa1lin pellagraa koskevat kirjoitukset julkaistiin kuitenkin vasta 1762 h\xc3\xa4nen kuolemansa j\xc3\xa4lkeen. Cas\xc3\xa1lin kuvausten j\xc3\xa4lkeen pellagra alkoi yleistym\xc3\xa4\xc3\xa4n Euroopassa, erityisesti Espanjassa ja Italiassa. Pellagrassa ilmenev\xc3\xa4\xc3\xa4 kaulaa ymp\xc3\xa4r\xc3\xb6iv\xc3\xa4\xc3\xa4 ihottumaa on j\xc3\xa4lkik\xc3\xa4teen kutsuttu my\xc3\xb6s englanniksi nimell\xc3\xa4 Casal collar eli Casalin kaulus._NEWLINE_1771 Franciscus Frapolli havaitsi Italiassa pellagran liittyv\xc3\xa4n ruokavalioon, joka pohjautui p\xc3\xa4\xc3\xa4osin maissipohjaiseen polenta-ruokalajiin. Frapollin mukaan tilaa kutsuttiin paikallisesti nimell\xc3\xa4 pelle agra, joka on italiaksi karkea iho. T\xc3\xa4st\xc3\xa4 my\xc3\xb6s sana pellagra juontuu._NEWLINE_1867 Carl Huber valmisti nikotiinihappoa selvitt\xc3\xa4en sen empiirisen kaavan. Vasta 1870 h\xc3\xa4n tunnisti aineen olevan pyridiini. 1873 H. Weidel nimesi aineen nikotiinihapoksi valmistaen sit\xc3\xa4 nikotiinia hapettamalla. Aineen toiminta pellagraa est\xc3\xa4v\xc3\xa4n\xc3\xa4 vitamiinina tunnistettiin kuitenkin vasta 1937._NEWLINE_USA:ssa pellagra yleistyi my\xc3\xb6hemmin kuin Euroopassa \xe2\x80\x93 Yhdysvaltain sis\xc3\xa4llissodan j\xc3\xa4lkeen ja p\xc3\xa4\xc3\xa4osin etel\xc3\xa4isiss\xc3\xa4 osavaltioissa. 1900-luvun alussa pellagra oli yleistynyt USA:ssa merkitt\xc3\xa4v\xc3\xa4sti. Tuolloin oli viel\xc3\xa4 kiistanalaista se, ett\xc3\xa4 oliko pellagra tarttuva sairaus vai aiheutuiko se myrkkyjen, ravinnepuutosten vai perinn\xc3\xb6llisten syiden takia._NEWLINE_Pellagran yleistymisen takia 1914 Yhdysvaltain julkisen terveyden palvelulaitos (USPHS) palkkasi Joseph Goldbergerin (1874\xe2\x80\x931929) tutkimaan asiaa. 1914 Goldberger p\xc3\xa4\xc3\xa4tteli muiden asiaa tutkineiden kirjoitusten pohjalta pellagran johtuvan liian yksipuolisesta ruokavaliosta ja suositteli v\xc3\xa4hent\xc3\xa4m\xc3\xa4\xc3\xa4n maissin, viljojen ja t\xc3\xb6lkitetyn ruuan sy\xc3\xb6nti\xc3\xa4 ja lis\xc3\xa4\xc3\xa4m\xc3\xa4\xc3\xa4n tuoretta lihaa, maitoa ja munia ruokavalioon. Todistaakseen ruokateoriansa 1915\xe2\x80\x931923 Goldberger ja kollegat suorittivat kokeita kahdessa orpokodissa ja er\xc3\xa4\xc3\xa4ss\xc3\xa4 mielisairaalassa, joissa oli pellagraepidemia. He osoittivat yksipuolisen ja maissipainotteisen ruokavalion monipuolistamisen tuoreella lihalla, maidolla ja munilla est\xc3\xa4v\xc3\xa4n uusia pellagratapauksia ja parantavan tilan jo sit\xc3\xa4 potevilla. 1915 Goldberger my\xc3\xb6s osoitti terveill\xc3\xa4 vangeilla monipuolisen ruuan korvaamisen p\xc3\xa4\xc3\xa4osin maissilla saavan vangeilla aikaan pellagran. N\xc3\xa4ytt\xc3\xa4\xc3\xa4kseen ettei pellagra ole tarttuva sairaus, 1916 Golberger otti verta pellagrapotilailta ja pisti t\xc3\xa4t\xc3\xa4 terveiden verenkiertoon. Terveet eiv\xc3\xa4t sairastuneet. My\xc3\xb6sk\xc3\xa4\xc3\xa4n altistus muille sairaiden eritteille ei aiheuttanut terveill\xc3\xa4 pellagraa. 1920-luvulla Goldberger ja kollegat selvittiv\xc3\xa4t etteiv\xc3\xa4t tuolloin tunnettujen vitamiinien tai muiden ravinteiden annostelu est\xc3\xa4nyt pellagraa. Siksi 1925 he esittiv\xc3\xa4t olevan olemassa tuntematon pellagraa ehk\xc3\xa4isev\xc3\xa4 tekij\xc3\xa4 tai joukko tekij\xc3\xb6it\xc3\xa4, joita he kutsuivat PP-tekij\xc3\xa4ksi tai -tekij\xc3\xb6iksi (eng. pellagra-preventing factor). 1922\xe2\x80\x931928 koirille suorittamissaan Goldberger n\xc3\xa4ytti lis\xc3\xa4ksi ns. mustakielitaudin (eng. black tongue) olevan koirien vastine pellagralle. 1926 Goldberger havaitsi leivinhiivan sy\xc3\xb6t\xc3\xb6n my\xc3\xb6s est\xc3\xa4v\xc3\xa4n pellagraa. Hiivassa tiedettiin tuolloin olevan "antineuriittista vitamiinia", jota nyky\xc3\xa4\xc3\xa4n kutsutaan tiamiiniksi tai B\xe2\x82\x81-vitamiiniksi, joten Goldberger esitti PP-tekij\xc3\xa4n olevan B-vitamiini. 1928 Goldberger ja kollegat tunnistivat muun muassa sian maksassa olevan PP-tekij\xc3\xa4\xc3\xa4. Golberger ei tehnyt jatkotutkimuksia PP-tekij\xc3\xa4n tunnistamiseksi, sill\xc3\xa4 h\xc3\xa4n kuoli sy\xc3\xb6p\xc3\xa4\xc3\xa4n 1929._NEWLINE_1937 Conrad Arnold Elvehjem (1901\xe2\x80\x931962) ja kollegat eristiv\xc3\xa4t nikotiiniamidia maksasta ja selvittiv\xc3\xa4t erist\xc3\xa4m\xc3\xa4ns\xc3\xa4 aineen rakenteen. He havaitsivat nikotiiniamidin ja my\xc3\xb6s nikotiinihapon olevan PP-tekij\xc3\xb6it\xc3\xa4 eli vitamiineja, joiden puutos aiheutti koirilla pellagraa. Pian t\xc3\xa4t\xc3\xa4 l\xc3\xb6yt\xc3\xb6\xc3\xa4 seuranneet monet muut jatkotutkimukset ihmisill\xc3\xa4 ja muilla el\xc3\xa4imill\xc3\xa4 varmensivat n\xc3\xa4iden aineiden olevan vitamiineja._NEWLINE_1939 C. A. Elvehjelm osoitti niasiinin toimiva NADH:n ja NADPH:n esiasteena._NEWLINE_1942 C. A. Elvehjem, W. H. Sebrell ja Tom Douglas Spies nimesiv\xc3\xa4t nikotiinihapon ja -amidin vastaavasti niasiiniksi ja niasiiniamidiksi. Niasiinin englannin kielinen sana niacin on yhdistelm\xc3\xa4 sanoista nicotinic acid ja vitamin. Uudet nimet keksittiin, jotta suurempi yleis\xc3\xb6 ei v\xc3\xa4\xc3\xa4rinymm\xc3\xa4rt\xc3\xa4isi ett\xc3\xa4 aineilla olisi jokin yhteys tupakan tai hy\xc3\xb6nteismyrkyiss\xc3\xa4kin k\xc3\xa4ytettyyn nikotiiniin tai sy\xc3\xb6vytt\xc3\xa4viin happoihin._NEWLINE_1940-luvulla ilmeni my\xc3\xb6s ett\xc3\xa4 niasiinik\xc3\xb6yh\xc3\xa4t ruokavaliot eiv\xc3\xa4t aina aiheuttaneet pellagraa. Esimerkiksi maidoissa nikotiinihappoa tai -amidia on v\xc3\xa4h\xc3\xa4n, mutta silti maidon lis\xc3\xa4\xc3\xa4minen ruokavalioon esti pellagraa. T\xc3\xa4m\xc3\xa4 ongelma selvisi 1945, kun rottien havaittiin voivan muodostaa tryptofaanista niasiinia. Jatkotutkimukset pistoksilla tryptofaania verenkiertoon ja isotooppileimatulla tryptofaanilla osoittivat niasiinisynteesin tapahtuvan suoraan useiden el\xc3\xa4inten soluissa niiden suolimikrobien sijaan. My\xc3\xb6hemmin selvisi my\xc3\xb6s biokemiallinen reitti, jossa tryptofaani muuntuu NAD\xe2\x81\xba:ksi._NEWLINE_Termin B\xe2\x82\x83-vitamiini k\xc3\xa4ytt\xc3\xb6 synonyymin\xc3\xa4 niasiinille alkoi yleisty\xc3\xa4 vasta 1970-luvun alussa osin William Griffith Wilsonin 1968 julkaiseman "The Vitamin B-3 Therapy"-kirjan takia.'